Kate Rok se debuut is ’n liefdesbriefKate Rok het onlangs haar debuutalbum, VerKEN, uitgereik. (Foto: verskaf) Die kunstige en unieke Kate Rok het onlangs haar debuutalbum, VerKEN, uitgereik en wil daarmee ’n boodskap van liefde en hoop aan Suid-Afrikaners gee. Dis juis dié liefde wat soos ’n goue draad deur haar musiek, vriendskappe en lewenswyse vloei. ’n Nuwe enkelsnit, “Reënboogdans”, ’n liedjie wat na aan die kunstenaar se hart lê, is deel van dié album. Sy het die liedjie vir haar Zoeloe-ma geskryf. “Meeste Afrikaners is grootgemaak deur ’n tweede ma uit ’n ander kultuur,” sê sy. Sy beskryf “Reënboogdans” as ’n viering van herkoms en toekoms in ’n reënboogkleurige land. “Dit is belangrik dat ons mekaar sien en in mekaar se harte inkyk. Ek wens eintlik dat ons meer mekaar se tale kan praat, want as jy ’n taal verstaan, verstaan jy ’n kultuur.” Rok, wat van Clarens in die Vrystaat afkomstig is, het ’n kleindorpie-hart en dis tussen die berge wat so kenmerkend aan haar tuisdorp is waar haar siel rus vind. Hoewel sy sportief op skool was en nooit besef het dat sy ’n kunssinnige gees het nie, is dit nou iets wat alomteenwoordig in haar lewe is. “Dis hoe ek grootgeword het. My ma het skone kunste studeer, ek het nog altyd gesing en geskryf. Ons hou daarvan om onsself uit te druk.” Sy het verlede jaar probeer om die rustigheid van die platteland vir die dolle gejaag van die stad te verruil, ’n plan wat binne ’n paar maande gesneuwel het. “My boetie het gespot en gesê dat ek net klere en nie kaste moet pak nie. Ek het werklik gedink dat dit deel van my vyfjaarplan sou word, maar ná ’n kort ruk is ek terug Clarens toe.” Dis juis in Clarens waar die inspirasie vir haar musiek maklik vloei en deur haar pen stroom. Rok is nederig en weet dat dit wat sy doen, net genade is. Sy beskryf haarself as die pen waardeur God se woorde vloei. Wanneer sy ’n liedjie voltooi, weet sy presies waar daardie woorde en melodieë vandaan kom. Rok, wat ook ’n onderwyser is, beskryf die uiteindelike omhels van haar musiek as ’n berg wat van haar skouers afgehaal is. “Jy kies nie wat jy doen of waar jy opeindig nie. Dit het my so lank gevat om te besef dat die tyd verbygaan en dat niemand gaan vra om my kuns te hoor as jy dit nie self najaag nie.” Sy vertel dat dit vir haar soos ’n vars, nuwe asemteug is wanneer sy uitgedaag word om van haar beginsels te verander en dat die lewenspad waarop sy is en wat sy tot dusver gestap het propvol lesse is. Een van die belangrikste morele beginsels waaraan sy klou, is empatie en deernis vir diegene rondom haar. “Jy weet nooit waardeur iemand anders gaan nie, jy was dan nog nie in daardie persoon se skoene nie.” Dis juis hieroor dat sy ’n kleintjie aan skinder dood het. Sy is oortuig daarvan dat daar soveel meer temas en onderwerpe gevul met meer diepte is om oor te gesels. Skinder is iets wat sy nie duld nie. Kate Rok sal altyd trots Afrikaans wees, met ’n groot liefde vir verskillende kulture. Kyk hier na Kate Rok se jongste musiekvideo van haar enkelsnit “Reënboogdans”: